Trygve Tamburstuen

Trygve Melvin Tamburstuen (født 1946) er en norsk forretningsmann og tidligere Arbeiderparti-politiker og idrettsleder. Han har arbeidet innen telekom, media, olje, jernbane, reiseliv og industri.

 Karriere 
Han er født på Lillehammer og vokste opp på Otta i Gudbrandsdalen.Trygve Tamburstuen: Oppveksten på Otta og lokalsamfunnet etter krigen - selhistorie.no I ungdommen var han aktiv i friidretten som lengdehopper.Joramo, Arne: Telenorge, et tidsbilde 1990-2015. Oslo, 2010, side 97. Han var også aktiv i AUF.

Han er utdannet diplomøkonom fra BI med tilleggsutdanning i samfunnsfag fra Universitetet i Oslo og Aspen-instituttet.Omtale på Trygve Tamburstuens 70-årsdag i Aftenposten 23. juni 2016, s. 51.

Tamburstuen var statssekretær i Odvar Nordli og Gro Harlem Brundtlands regjeringer, først i Olje- og energidepartementet fra 1978 til 1979, så i Industridepartementet fra 1979 til Brundtland-regjeringen gikk av i 1981.

I 1981 ble Tamburstuen direktør for oljeselskapet ARCOs virksomhet i Norge. Han ble i 1989 ble forespurt av Kinnevik om å bygge opp mobilvirksomhet i Norge, sammen med Leif Frode Onarheim og Jens P. Heyerdahl.Joramo, Arne: Telenorge, et tidsbilde 1990-2015. Oslo, 2010, side 97. Redaktør Trygve Hegnar skrev i Kapital at NetCom hadde like stor sjanse til å lykkes «som en snøball i helvete».Joramo, Arne: Telenorge, et tidsbilde 1990-2015. Oslo, 2010, side 97-98. Etter markedslanseringen i 1993 ledet NetCom i to år markedet foran Telenor.Joramo, Arne: Telenorge, et tidsbilde 1990-2015. Oslo, 2010, side 98-99. 

Tamburstuen sørget gjennom direktørstillingen i Sense Communications for å åpne for virtuelle mobiloperatører i Norge, med forretningplan om å utnytte overkapasiteten i europeiske mobilnett og utstede egne SIM-kort. Dette vakte motstand hos de etablerte nettoperatørene, og den norske regjeringen avslo å gi Sense en slik tilgang i de etablerte nettene. Men regjeringen åpnet for MVNO-ordningen for andre selskaper i 2001.Joramo, Arne: Telenorge, et tidsbilde 1990-2015. Oslo, 2010, side 97, 99.

I 1999 gikk Tamburstuen videre til Jernbaneverket, som leder for BaneTeles 4.000 km linjer bredbånd langs jernbanene. De kjøpte også boet etter Enitel og integrerte dets virksomhet i BaneTele. Samtidig posisjonerte selskapet seg for å betjene mobilt GSM-R integrert sammen med statens nødnett.Joramo, Arne: Telenorge, et tidsbilde 1990-2015. Oslo, 2010, side 100-101. Da det oppsto strid med regjeringen om privatiseringen av BaneTele, ble selskapets styre skiftet ut og Tamburstuen trakk seg som administrerende direktør i  i 2002, men var ansatt i selskapet til 2004.

I 1994 startet Tamburstuen opp GSM-mobilselskapet Scancom i Ghana, som er en del av MTN, Afrikas største mobilselskap. Han har siden 2010 arbeidet for å etablere et offshore bredbåndsnett for oljeindustrien i Ghana.

I 2011 kjøpte han Eidsverket på Bjørkelangen fra Norske Skog. Fra 2013 har han ledet Høgskolestiftelsen for Innovasjon og entreprenørskap på Bjørkelangen. Han har hatt stillinger som høgskolelektor ved Høyskolen Kristiania og Høgskolen i Innlandet.

Han er styreleder i Regionalpark Haldenkanalen og i jernbaneselskapet Oslo Stockholm under 3 timer AS. Han er også styreleder i Senja Geologi og Industrisenter AS, et selskap eid av Senja kommune, Skaland Grafittverk,Midt Troms museum og reiselivsinteresser på Senja. Planen er å bygge attraksjonen The Rock som et viten og besøkssenter i forhold til geologi og kulturminner, og å utvikle videreforedling av naturgrafitt fra Skaland, som i dag er Europas eneste grafittverk. Grafitt brukes bl.a. i anoder i batterier.

Tamburstuen har etablert selskapene BioEdel AS og BioVekst AS, som tar sikte på å utnytte norske naturressurser til ny industri.

Tamburstuen har vært styreformann i Arbeidstilsynet (1988–1997) og i Skaland Grafitverk AS. Han har også vært styremedlem i en rekke selskaper og organisasjoner, bl.a. Lillehammer-OL AS (1983–1988). Han var formann i Norges Friidrettsforbund (1984–1987) og Røa Idrettslag (1995–2001).

 Økonomisk kriminalitet 
6. desember 2005 tok Økokrim ut tiltale mot Tamburstuen, på bakgrunn av påstander om økonomisk underslag vedrørende salg av aksjer i mobilselskapet Scancom i Ghana. Økokrim mente at aksjene rettmessig tilhørte WorldCom AS. I tiltalen var det også med punkter hvor han ble anklaget for å ha gitt feilaktige opplysninger til norske skattemyndigheter om inntektene fra aksjesalget.Tamburstuen tiltalt av Økokrim – nyhetsoppslag i Aftenposten I august 2006 ble han dømt i Oslo tingrett til to års fengsel, herav et halvt år betinget, samt inndragning av 3,73 millioner kroner. Dommen ble anket.Dømt til fengsel – nyhetsoppslag i Næringsliv24 25. august 2006 Borgarting lagmannsrett behandlet saken i mai 2007, som reduserte straffen til ett år, men opprettholdt beløpet til inndragelse.e24.no:Tamburstuen må sone ett årAftenposten.no/Trygve Tamburstuen: En løpende fiaskoKampen for å overleve - Dagens Perspektiv 16. jan. 2009

Tamburstuen ble i 2012 tilkjent et betydelig erstatningsbeløp i et forlik med Staten v/Domstoladministrasjonen. 

 Referanser 

 Eksterne lenker 


Kategori:Norske foreningspersoner
Kategori:Statssekretærer fra Ap
Kategori:Norske idrettsledere
Kategori:Nordmenn dømt for lovbrudd
Kategori:Norske bedriftsledere
Kategori:Personer tilknyttet Høyskolen Kristiania
Kategori:Personer fra Sel kommune